### *Projekts*

**LATVIJAS REPUBLIKAS MINISTRU KABINETS**

2012.gada \_\_\_.\_\_\_\_\_\_\_\_\_ Noteikumi Nr.\_\_\_

Rīgā (prot. Nr.\_\_ \_\_ § )

**Latvijas Neredzīgo bibliotēkas nolikums**

Izdoti saskaņā ar

Valsts pārvaldes iekārtas likuma

16.panta pirmo daļu

**I. Vispārīgie jautājumi**

 1. Latvijas Neredzīgo bibliotēka (turpmāk – bibliotēka) ir kultūras ministra pakļautībā esoša tiešās pārvaldes iestāde. Kultūras ministrs bibliotēkas pakļautību īsteno ar Kultūras ministrijas starpniecību.

 2. Bibliotēkas darbības mērķis ir nodrošināt personu ar redzes invaliditāti cilvēktiesības brīvi, neierobežoti saņemt kvalitatīvu informāciju neredzīgām un vājredzīgām personām piemērotā veidā, sniedzot bezmaksas pakalpojumus šajā jomā.

**II. Bibliotēkas funkcijas, uzdevumi un tiesības**

 3. Bibliotēkai ir šādas funkcijas:

 3.1. sniegt bezmaksas pakalpojumus, lai nodrošinātu personām ar redzes invaliditāti brīvu, neierobežotu literatūras un nepieciešamās informācijas saņemšanu viņām piemērotā veidā;

 3.2. nodrošināt bibliotēkas krājumā esošās informācijas publisku pieejamību un izmantošanu;

 3.3. uzkrāt, sistematizēt, kataloģizēt, bibliografēt un saglabāt iespieddarbus, elektroniskos izdevumus, rokrakstus un citus dokumentus.

 4. Lai īstenotu noteiktās funkcijas, bibliotēka atbilstoši kompetencei veic šādus uzdevumus:

 4.1. organizē bibliotēkas vienotā krājuma izmantošanu, veic depozītbibliotēkas un starpbibliotēku abonementa uzdevumus;

 4.2. metodiski vada filiālbibliotēku darbu;

 4.3. izdod grāmatas Braila rakstā;

 4.4. veido bibliotēkas elektronisko kopkatalogu, centrālos katalogus, kartotēkas un datu bāzes, veic bibliogrāfisko uzziņu un informācijas darbu visā Latvijā;

 4.5. organizē pasākumus, kas popularizē bibliotēku, literatūru un lasīšanu;

 4.6. nodrošina ārvalstīs dzīvojošo personu ar redzes invaliditāti pieprasījumu pēc ieskaņotajām grāmatām latviešu valodā;

 4.7. nodrošina valsts institūciju sagatavotās un publicētās informācijas pieejamību;

 4.8. uzkrāj, apkopo un analizē profesionālo un statistisko informāciju par neredzīgo bibliotēku un neredzīgo organizāciju darbu Latvijā un ārvalstīs;

 4.9. veic bibliotēkas darba stratēģisko plānošanu;

 4.10. apzina bibliotēkas un filiālbibliotēku darba tehnoloģijas pamatprasības un sniedz nepieciešamo metodisko un konsultatīvo palīdzību;

 4.11. pilnveido un attīsta tehniskos līdzekļus grāmatu ieskaņošanai un informācijas saņemšanai personām ar redzes invaliditāti piemērotā veidā;

 4.12. organizē bibliotēkas darbinieku tālākizglītības un apmācības pasākumus.

 5. Bibliotēkai ir šādas tiesības:

 5.1. pieprasīt un saņemt no valsts un pašvaldību institūcijām, kā arī normatīvajos aktos noteiktajā kārtībā no privātpersonām bibliotēkas funkciju izpildei nepieciešamo informāciju;

 5.2. atbilstoši kompetencei sadarboties ar valsts un pašvaldību institūci­jām, nevalstiskajām organizācijām, privātpersonām, kā arī starptautiskajām institūcijām;

 5.3. saņemt ziedojumus, dāvinājumus, ārvalstu finansiālo palīdzību, piedalīties projektu konkursos finanšu līdzekļu pie­saistei.

**III. Bibliotēkas pārvalde**

 6. Bibliotēkas darbu vada bibliotēkas direktors. Bibliotēkas direktoru ieceļ amatā un atbrīvo no amata kultūras ministrs.

 7. Bibliotēkas direktoram var būt vietnieki. Vietniekus ieceļ amatā un atbrīvo no amata, viņu kompetenci un atbildību nosaka bibliotēkas direktors.

 8. Bibliotēkas direktors nosaka bibliotēkas struktūru, kā arī struktūrvienību vadītāju funkcijas un kompetenci.

 **IV. Bibliotēkas darbības tiesiskuma nodrošināšana un pārskatu sniegšana**

 9. Bibliotēkas darbinieku administratīvos aktus un faktisko rīcību var apstrīdēt, iesniedzot attiecīgu iesniegumu bibliotēkas direktoram. Bibliotēkas direktora izdotos administratīvos aktus var pārsūdzēt tiesā.

 10. Bibliotēkas direktora administratīvos aktus un faktisko rīcību (izņemot šo noteikumu 9.punktā minētos gadījumus) var apstrīdēt Kultūras ministrijā. Kultūras ministrijas izdotos administratīvos aktus var pārsūdzēt tiesā.

11. Bibliotēka sagatavo un normatīvajos aktos noteiktajā kārtībā sniedz pārskatus par bibliotēkas funkciju pildīšanu un finanšu līdzekļu izlietošanu. Bibliotēka reizi gadā sniedz pārskatu par bibliotēkas funkciju izpildi Latvijas digitālajā kultūras kartē.

12. Bibliotēka pēc Kultūras ministrijas pieprasījuma sniedz informāciju par tās darbību un finanšu līdzekļu izlietojumu.

**VI. Noslēguma jautājumi**

 13. Bibliotēka ir valsts aģentūras „Latvijas Neredzīgo bibliotēka” funkciju, tiesību, saistību, prasību, bilancē esošās mantas, lietvedības un arhīva pārņēmēja.

 14. Atzīt par spēku zaudējušiem Ministru kabineta 2005.gada 24.maija noteikumus Nr.352 „Valsts aģentūras „Latvijas Neredzīgo bibliotēka” nolikums” (Latvijas Vēstnesis, 2005, 84.nr.).

 15. Noteikumi stājas spēkā 2013.gada 1.janvārī.

Ministru prezidents V.Dombrovskis

Kultūras ministre Ž.Jaunzeme – Grende

Vīza: Valsts sekretārs G.Puķītis

2012.12.12. 10:25

V.Bērziņa 67330221

Vanda.Berzina@km.gov.lv